Иуаныкъуэ Нурбий Рашид и къуэр
Адыгэ цIыхубэм иужьрей махуэхэм ягу хэзыгъэщIа хъыбар гуауэхэм язщ 2020 гъэм дыгъэгъазэм и 10-м Иуаныкъуэ Нурбий Рашид и къуэр дунейм зэрехыжар.
Ар 1927 гъэм Адыгэ Республикэм щыщ Кунчыкъухьэблэ къуажэм къыщалъхуат. 1943 гъэм, и ныбжькIэ къытемыхуэ пэтми, Иуаныкъуэр Хэку зауэшхуэм дэкIри, ар иуха нэужьи дзэм къулыкъу щищIащ.
1950 гъэм щIалэр щIэтIысхьащ Мейкъуапэ дэт, егъэджакIуэхэр щагъэхьэзыр училищэм икIи ар ехъулIэныгъэкIэ къызэриухам и фIыгъэкIэ, Къэбэрдей къэрал пединститутым и ещанэ курсым занщIэу къащтащ. Нурбий 1958 гъэм КъБКъУ-м япэу къыщIигъэкIахэм ящыщщ.
Мэзкуу аспирантурэр къыщиуха нэужь, Иуаныкъуэм и диссертацэр пхигъэкIри, филологие щIэныгъэхэм я кандидат цIэр къыфIащауэ щытащ. Абы и лэжьыгъэр теухуат адыгэбзэм хэт глаголым къытехъукIа псэ-лъафэхэм (фразеологизмхэм). 1962 гъэм щегъэжьауэ зигъэпсэхуну тIысыжыху Иуаныкъуэ Нурбий КъБКъУ-м и егъэджакIуэу, доценту щытащ. 2015 гъэм щIэныгъэлIым къыдигъэкIащ «Лэжьыгъэ къыхэхахэр» зыфIища и тхылъыр. Абы ихуат егъэджакIуэм и тхыгъэ зэхуэхьэсыжахэр.
АдыгэлI нэсым хьэл-щэн дахэ хэлът. Иригъэджахэми къыдэлэжьахэми фIыуэ ялъагъурт Иуаныкъуэ Нурбий. Ар зыцIыхуахэм щIэх ягу ихужынукъым.
КъБР-м ЦIыхухэр егъэджэнымкIэ,
щIэныгъэмрэ щIалэгъуалэм
я IуэхухэмкIэ и министерствэ,
Къэбэрдей-Балъкъэр къэрал университет.
